ליאם ניסן

ויליאם ג'ון "ליאם" ניסן (באנגלית: William John "Liam" Neeson; נולד ב-7 ביוני 1952) הוא שחקן צפון-אירי. במהלך הקריירה זכה למספר שבחים, כולל מועמדויות לפרס אוסקר, פרס באפט״א, שלושה פרסי גלובוס הזהב ושני פרסי טוני. בשנת 2020, הוא הוצב במקום השביעי ברשימת 50 שחקני הקולנוע הגדולים של אירלנד ב"אייריש טיימס". ניסן מונה לחבר כבוד של מסדר האימפריה הבריטית בשנת 2000. ניסן נולד בבאלמינה, צפון אירלנד שבממלכה המאוחדת, למשפחה קתולית. הוא קיבל את הכינוי "ליאם" על שם הכומר המקומי. הוא חונך כקתולי. בגיל 9 החל ללמוד איגרוף במועדון הנוער המקומי והוכתר כאלוף הנוער באיגרוף, אולם איבד את הכרתו באחד הקרבות ופרש. ב-1971 הוא החל ללמוד פיזיקה ומדעי המחשב באוניברסיטת המלכה בבלפסט, אך לא סיים את לימודיו. ב-1978, החל ניסן לשחק בקולנוע כשגילם את ישו בסרט "מסעות ההלך". לאחר מכן גילם דמויות משנה בסרטים מצליחים כמו "אקסקליבר" (1981), "הבאונטי" (1984) לצדו של אנתוני הופקינס ומל גיבסון. בשנת 1986, שיחק בסרט "המשימה" לצדו של ג'רמי איירונס, והתארח בפרק בסדרה "מיאמי מחלק מוסר". בשנת 1988 שיחק ב"משחק המוות" (הסרט החמישי בסדרת "הארי המזוהם") לצד קלינט איסטווד. למרות זאת ניסן כמעט לא הצליח להתפרסם. פריצת הדרך של ניסן למיינסטרים התחילה בשנת 1990 כשזכה לגלם את דמותו של גיבור העל דארקמן בסרט הפעולה "דארקמן" של סם ריימי, שצבר הצלחה באופן לא צפוי והפך לסרט פולחן. בשנת 1992, שיחק בסרט "בעלים ונשים". באותה שנה, סטיבן ספילברג הציע לו את תפקידו של אוסקר שינדלר בסרט רשימת שינדלר לאחר שראה אותו משחק במחזה "אנה כריסטי" בברודוויי. בדצמבר אותה שנה, הצטרף ניסן לצוות השחקנים. השתתפותו בסרט "אנה כריסטי" הקנתה לו הערכה רבה ואף מועמדות לפרס אוסקר לשחקן הטוב ביותר (בסופו של דבר הוענק הפרס לטום הנקס על משחקו ב"פילדלפיה"). ב-1996, כיכב בסרט הביוגרפי "מייקל קולינס". בשנת 1999, הוא שיחק במלחמת הכוכבים. בשנת 2002, שיחק לצידו של האריסון פורד בסרט "קיי-19" על האסון הגרעיני שפקד את הצוללת הסובייטית K-19. ב-2003, שיחק ב"אהבה זה כל הסיפור". בשנת 2005, שיחק בתפקידים משניים בסיפורי נרניה: האריה, המכשפה וארון הבגדים, ממלכת גן עדן ובבאטמן מתחיל. חלק מהדמויות מהוות "אב רוחני" לגיבור, ומוצאות את מותן במהלך הסרט. באותה שנה, דיבב ניסן את דמותו של כומר חביב בסדרה משפחת סימפסון, שממיר את הומר ובארט לקתוליות. כמו כן, אירח וגילם דמויות במערכוני תוכנית הבידור האמריקנית "סאטרדיי נייט לייב". בשנת 2006 גילם את דמותו של מורסמן קרבר במערבון "מלאכים נופלים" לצד פירס ברוסנן. בשנת 2007 היווה ליאם ניסן חלק מצוות הדיבוב של המשחק "Fallout 3" שהופץ ב-2008. במשחק דיבב ליאם ניסן את דמותו של ג'יימס. אביו של גיבור המשחק Lone Wandrer (או Vault Dweller). מפיק המשחק טוד הווארד אמר: "התפקיד הזה נכתב במיוחד בשביל ניסן ומספק את הטון הדרמטי לאורך כל המשחק". ב-2008, שיחק בסרט "סיפורי נרניה: הנסיך כספיאן". בשנת 2009, שיחק בסרטים: "החיים שאחרי", "חמש דקות של גן עדן" ו"קלואי". בשנת 2010, שיחק את דמותו של זאוס בסרט "התנגשות הטיטאנים". ב-2012 שיחק בסרט המדע בדיוני "באטלשיפ" בבימויו של פיטר ברג, בהשתתפות ריהאנה וטיילור קיטש. בשנים 2015–2014, התארח בתפקיד עצמו בסדרה "איש משפחה". בשנת 2016 כיכב בסרטו של מרטין סקורסזה "שתיקה", דרמה היסטורית שמתרחשת במאה ה-17 ביפן, לצד אנדרו גארפילד ואדם דרייבר. בשנת 2020, כיכב בסרטים "גנב עם כבוד" ו"הבית באיטליה", לצד בנו, השחקן מייקל ריצ'רדסון. ניסן נישא לשחקנית האנגלייה נטשה ריצ'רדסון ב-3 ביולי 1994. לזוג נולדו שני בנים: השחקן מייקל ודניאל. הם התגוררו במילברוק, ניו יורק. ב-18 במרץ 2009 נפצעה ריצ'רדסון באורח אנוש בתאונת סקי בקנדה ומתה זמן קצר לאחר מכן. במרץ 2011, מונה לשגריר של רצון טוב מטעם קרן החירום הבינלאומית של האומות המאוחדות לילדים. לניסן אזרחות אירית, בריטית, ואמריקאית. מדיה וקבצים בנושא ליאם ניסן בוויקישיתוף ליאם ניסן, במסד הנתונים הקולנועיים IMDb (באנגלית) ליאם ניסן, באתר "אידיבי", מאגר הידע העברי לקולנוע ישראלי ועולמי ליאם ניסן, באתר AllMovie (באנגלית) ליאם ניסן, באתר Rotten Tomatoes (באנגלית) ליאם ניסן, באתר Box Office Mojo (באנגלית) ליאם ניסן, באתר Metacritic (באנגלית) ליאם ניסן, במסד הנתונים הקולנועיים KinoPoisk (ברוסית) ליאם ניסן, באתר AllMusic (באנגלית) ליאם ניסן, באתר MusicBrainz (באנגלית) ליאם ניסן, באתר Discogs (באנגלית) ליאם ניסן, באתר Genius ליאם ניסן, באתר ארכיון הסרטים הישראלי בסינמטק ירושלים דינה סלע צרפתי, ליאם ניסן: "אני עם סרטי פעולה גמרתי", באתר ynet, 5 במרץ 2012 יעקב לויתם, ליאם הפקות, באתר ישראל היום, 28 בפברואר 2014 שגיא בן נון‏, ליאם ניסן: "הדבר הכי סקסי שראיתי בחיי הוא בנות עם רובים בירושלים!", באתר וואלה, 8 בינואר 2015 אמיר בוגן, ליאם ניסן: "מביך לספר שבגיל 65 אני עוד עושה סרטי אקשן", באתר ynet, 23 בנובמבר 2017 דודי כספי, הנוקם, באתר ישראל היום, 7 בפברואר 2019 יאיר רוה, איך נהפך ליאם ניסן למרסק קופות קבוע בישראל?, באתר כלכליסט, 10 ביוני 2021 ליאם ניסן, באתר אנציקלופדיה בריטניקה (באנגלית) סוכנויות הידיעות, שוברי קופות: ליאם ניסן לפני כולם, באתר ynet, 29 בינואר 2012 Anthony Breznican, Joanna Robinson, 25 Star Wars: The Rise of Skywalker Cameos You Might Have Missed, ואניטי פייר, ‏19 בדצמבר 2019 (באנגלית)